**Kopsavilkums**

Kopsavilkums sniedz informāciju par Izglītības un zinātnes ministrijas deleģētajiem valsts pārvaldes uzdevumiem **2022. gadā**:

* lai īstenotu Diasporas likuma 6. panta otrās daļas 3.punktā un 11.panta pirmās daļas 2.punktā Izglītības un zinātnes ministrijai doto uzdevumu nodrošināt pastāvīgu un sistemātisku atbalstu diasporas bērnu neformālās interešu izglītības un latviešu valodas nometņu organizēšanai Latvijā un ārvalstīs,
* lai sasniegtu Ministru kabineta 2021. gada 19. janvāra rīkojuma Nr. 33 “Par Plāna darbam ar diasporu 2021.–2023. gadam” pirmā virziena 1.1.3. pasākumā plānoto rezultātu “sniegts atbalsts diasporas izglītojošo pasākumu un remigrācijas pasākumu organizēšanai, t.sk. nometnēm un jauniešu apmaiņas programmām Latvijā un ārvalstīs”,
* saskaņā ar likumu “Par valsts budžetu 2022.gadam”,
* atbilstoši Ministru kabineta 2014.gada 17.jūnija noteikumu Nr.317 “Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu” 46.punktā noteiktajam.
1. **Īstenotais uzdevums un tā veicējs**

Biedrība “Īrijas Latviešu nacionālā padome” (ĪLNP) laika posmā **18.–23.04.2022**. un **31.10.–05.11.2022.** īstenojusi līgumā noteikto uzdevumu – izstrādājusi mācību plānu (36 mācību stundas), balstoties uz Valsts izglītības satura centra izstrādātajām diasporas izglītības satura vadlīnijām, iekļaujot kultūras un vēstures nodarbības, kā arī ir organizējusi un **īstenojusi nometni Īrijā latviešu diasporas jauniešiem latviešu valodas apguvei.**

|  |  |  |
| --- | --- | --- |
| **Valsts budžeta finansējums** | **Plānotais** | **Faktiski izlietotais**(īstenošanas laiks) |
| **Avots:** 04.00.00 “Valsts valodas politika un pārvade” | EUR 14 227.44 | EUR 14 227.44 (18.–23.04.2022.) |
| EUR 14 223.38 | EUR 14 223.38 (31.10.–05.11.2022.) |

**Apraksts un vērtējums**

Latviešu valodas apguves nometne īstenota Droghedā, Īrijā, no **2022. gada 18. aprīļa līdz 23. aprīlim** 20 latviešu diasporas jauniešiem (13 – 17 gadi) ir organizēta latviešu valodas prasmes pilnveide (36 mācību stundas). Rudens periodā īstenota nometne no **2022. gada 31. oktobra līdz 5.novembrim** 20latviešu jauniešiem (13 – 17 gadi),notikusi valsts valodas prasmes pārbaude (VVPP kārtoja 23 personas).

Pavasara nometnes mācību plāna tēmas: “Es, mana ģimene un draugi”, “Es interesējos par…”, “Kādi mēs esam?”, “Ceļojums”. Rudens nometnē apgūtās tēmas: “Esmu mājās”, “Gribu būt vesels”, “Svētki”, “Kurš var palīdzēt”, “Ja man būtu…” un “Es esmu Latvijā”. Latviešu valodas apguves nodarbībās iekļauti mācību materiāli no vietnēm: *uzdevumi.lv, Soma.lv, maciunmacies.valoda.lv,* mācību komplekta “Atvērsim vārtus”. Organizētas brīvā laika nodarbības (latviešu filmu seansi, spēles, sporta nodarbības – rīta kross, futbols, badmintons, tautas bumba un basketbols).

Finansējums izlietots atbilstoši nometnes aktivitāšu īstenošanas izmaksu tāmei, kas ietver izdevumus telpu īrei, ēdināšanai, pedagogu atlīdzībai, iekļaujot darba devēju sociālo nodokli, brīvā laika nodarbību vadīšanai, mācību materiālu iegādei un transportam, kā arī valsts nodevai par valsts valodas prasmes pārbaudi.

1. **Īstenotais uzdevums un tā veicējs**

Biedrība “Eiropas Latviešu apvienība” ir nodrošinājusi diasporas un Latvijas jauniešu sadraudzības vasaras skolas – nometnes **“Olimpiskais Kvants”** organizēšanu, nometnes aktivitāšu un nodarbību norisi.

|  |  |  |
| --- | --- | --- |
| **Valsts budžeta finansējums** | **Plānotais** | **Faktiski izlietotais** |
| **Avots:** 04.00.00 “Valsts valodas politika un pārvade” | EUR 11 702.01 | EUR 11 677.11 |

**Apraksts un vērtējums**

Diasporas un Latvijas jauniešu sadraudzības vasaras skolā – nometnē “Olimpiskais Kvants” no 2022. gada 25. jūlija līdz 31. jūlijam nodrošināta vasaras skolas programma, īstenojot latviešu valodas apguves moduli, balstoties uz Valsts izglītības satura centra izstrādātajām diasporas izglītības satura vadlīnijām, kā arī īstenojot Latvijas sporta vēstures moduli, iekļaujot daudzveidīgas sportiskas aktivitātes 29 Vidzemes un latviešu diasporas jauniešiem no septiņām valstīm – Anglijas, Vācijas, Zviedrijas, ASV, Beļģijas, Ukrainas un Īrijas. Sasniegtais – latviešu valodas nodarbībās uzlabotas latviešu valodas prasmes, papildinātas zināšanas par Latvijas un Valmieras vēsturi un kultūru, iepazīta Latvijas dabas daudzveidība un zaļā domāšana, veicināts aktīvs un sportisks dzīvesveids jauniešiem, radīts priekšstats par Latvijas sporta un mūsdienu kultūras industrijas attīstību, izveidotas un stiprinātas draudzības saiknes starp Latvijas un diasporas jauniešiem, veicinātas jauniešu uzņēmējdarbības prasmes un jauniešu personības izaugsme.

Finansējums izlietots atbilstoši nometnes izdevumu tāmei, kas ietver izdevumus nometnes organizēšanai un mācību satura, aktivitāšu nodrošināšanai, nometnes, mediķa un vadības atlīdzībai un transportam.

1. **Īstenotais uzdevums un tā veicējs**

Biedrība “Eiropas Latviešu apvienība” ir nodrošinājusi diasporas bērnu un jauniešu nometnes **“Eiropas Vasaras skola 2022”** (EVS 2022) organizēšanu Palsmanes internātvidusskolā un latviskās izglītības mācību norisi trīs grupās, EVS 2022 dalībnieku piedalīšanos interešu izglītības aktivitātēs un noslēguma pasākuma izstādē un koncertā.

|  |  |  |
| --- | --- | --- |
| **Valsts budžeta finansējums** | **Plānotais** | **Faktiski izlietotais** |
| **Avots:** 04.00.00 “Valsts valodas politika un pārvade” | EUR 14 227.43 | EUR 14227.43 |

**Apraksts un vērtējums**

EVS 2022 darbības ietvaros no 2022. gada 31. jūlija līdz 14. augustam nodrošinātas mācības trīs grupās atbilstoši EVS 2022 dalībnieku vecumam: 11–12 gadi, 13–14 gadi, 15–16 gadi. Kopskaitā 36 dalībniekiem no Latvijas, Francijas, Beļģijas, Luksemburgas, Zviedrijas, Lielbritānijas, Austrālijas, Izraēlas un Azerbaidžānas organizētas un vadītas mācību ekskursijas un EVS 2022 mācību stundas: latviešu valoda un literatūra, Latvijas vēsture, Latvijas ģeogrāfija, sociālās zinības. Nodrošināta EVS 2022 dalībnieku piedalīšanās interešu grupās (sporta aktivitātes, kora un tautas deju nodarbības, dabas draugu pulciņš, avīzes izveides grupa, māksla un rokdarbi, galda spēļu grupa) un sagatavota noslēguma pasākuma izstāde un koncerts. Nometnes dalībnieki apguvuši latviskās zināšanas, papildinājuši latviešu valodas vārdu krājumu dažādās jomās, iepazinuši Latvijas vēstures lappuses un satikuši ievērojamas personības, veidojuši un nostiprinājuši savstarpējās draudzības saites, tādējādi stiprinātas jauniešos nacionālā un valstiskā piederība Latvijai. Finansējums izlietots atbilstoši nometnes izdevumu tāmei, kas ietver izdevumus nometnes organizēšanai, mācību satura un aktivitāšu nodrošināšanai, nometnes pedagogu un vadības atlīdzībai un transportam.

1. **Īstenotais uzdevums un tā veicējs**

Biedrība **“Kustība par latvisku kultūru izglītībā”** ir nodrošinājusi mācību **filmu izstrādi par deviņu latviešu gadskārtu ieražu svētkiem**: Miķeļiem (Apjumībām), Veļiem, Mārtiņiem, Ziemassvētkiem, Meteņiem, Lieldienām, Ūsiņiem, Jāņiem, Mārām (Jumjiem).

|  |  |  |
| --- | --- | --- |
| **Valsts budžeta finansējums** | **Plānotais** | **Faktiski izlietotais** |
| **Avots:** 04.00.00 “Valsts valodas politika un pārvade” | EUR 14 220.00 | EUR 7 100.00 |

**Apraksts un vērtējums**

Līdzdarbības līgumā plānotie uzdevumi paredzēja 2018. gadā izstrādāt mācību filmas par deviņu latviešu gadskārtu ieražu svētkiem: Miķeļiem (Apjumībām), Veļiem, Mārtiņiem, Ziemassvētkiem, Meteņiem, Lieldienām, Ūsiņiem, Jāņiem, Mārām (Jumjiem); izstrādāt mācību filmām piesaistītus interaktīvus mācību materiālus par latviešu gadskārtu ieražu svētkiem.

Objektīvu apstākļu dēļ līguma saistību izpildi kavēja fakts, ka jaunās, kompetencēs balstītās mācību satura priekšmetu programmas tika publicētas līdz 2020.gada maijam, līdz ar to tika noslēgtas trīs vienošanās par līguma izpildes termiņa pagarinājumu ik gadu līdz 2021. gadam. Rezultātā ir nodrošināta daļēja uzdevumu izpilde, ir izveidotas 22 mācību filmas 1.-3.;4.-6.;7.-9. klasēm par latviešu gadskārtu ieražu svētkiem un ievietotas visiem brīvi pieejamā vietnē <https://klki.lv/izm-klki/>; ar informāciju un apakšsadaļām: <https://klki.lv/informacija/>; <https://klki.lv/1-3-klasem/>; <https://klki.lv/4-6-klasem/>; <https://klki.lv/7-9-klasem/>. Izveidots un vietnē pieejams mācību priekšmetu un tematu saraksts, kur iespējams radoši iekļaut tradicionālās kultūras saturu.

Finansējums izlietots atbilstoši līguma tāmes daļējai izpildei, kas ietver gadskārtu ieražu svētku filmēšanu, interviju ierakstus ar tradīciju zinātājiem, folkloras kopu dalībniekiem un video materiālu montāžu, pielāgošanu trīs vecumposmiem.